หน่อย ปฏิเสธ ขัดแย้ง อ๋อย
กรุงเทพฯ-18 ก.พ.48นางสุดารัตน์ เกยุราพันธุ์ รัฐมนตรีว่าการกระทรวงสาธารณสุข ปฏิเสธข่าวขัดแย้งนายจาตุรนต์ ฉายแสง รองนายกรัฐมนตรี กรณีมาตรการป้องกันหวัดนก พร้อมย้ำไข้หวัดนกต้องใช้ยุทธศาสตร์ 3 ขา นางสุดารัตน์กล่าวในการประชุมชี้แจงผู้บริหารด้านการแพทย์และสาธารณสุขทั่วประเทสกว่า 400 คน ที่ โรงแรมมิราเคิลแกรนด์ วันนี้ การประชุมดังกล่าวมีวัตถุประสงค์เพื่อวางมาตรการป้องกันไข้หวัดนกให้เป็นแนวทางเดียวกันทั่วประเทศ เพื่อเตรียมการรับมือหากมีการระบาดใหญ่ตามที่องค์การอนามัยโลกคาดการณ์ โดยนางสุดรัตน์กล่าวว่า การป้องกันไข้หวัดนกต้องใช้ยุทธศาสตร์ 3 ขา ประกอบไปด้วย ขาแรก คือทุกหน่วยงานต้องสร้างความเข้าใจกับประชาชนเพื่อไม่ให้เกิดความตื่นตระหนก ขาที่ 2 คือความร่วมมือจากองค์กรทั้งจากฝ่ายสาธารณสุข ฝ่ายปกครอง และปศุสัตว์ ในการเอกซเรย์ไข้หวัดนกให้ครอบคลุมทุกพื้นที่ รวมทั้งร่วมมือกับอาสาสมัครสาธารณสุขประจำหมู่บ้าน(อสม.) เฝ้าระวังสัตว์ต้องสงสัย และขาที่ 3 คือ ความพร้อมของสถานพยาบาลในการรองรับสถานการณ์ ไม่ให้เกิดการระบาด โดยเฉพาะอย่างยิ่งการเฝ้าระวังผู้ป่วยต้องสงสัยซึ่งต้องดูแลเป็นพิเศษ รวมถึงการใช้ชุดทดสอบเร็วตรวจผู้ป่วยทุกรายที่เข้าข่ายต้องสงสัย พร้อมกันนี้ นางสุดารัตน์ ปฏิเสธข่าวความขัดแย้งในการป้องกันไข้หวัดนกที่มีกระแสข่าวว่านายกรัฐมนตรีไม่เห็นด้วยกับแนวทางของยานจาตุรนต์นั้น นางสุดารัตน์กล่าวตอบผู้สื่อข่าวว่า นายกรัฐมนตรีได้เลื่อนแผนการประชุมเกี่ยวกับไข้หวัดนกออกไปเป็นวันจันทร์ ที่ 21 ก.พ. ทั้งนี้ จากการประชุมคณะรัฐมนตรี (ครม.) ในวันอังคารที่ผ่านมา ครม. มีมติไม่เห็นชอบแผนการควบคุมโรคในเป็ดไล่ทุ่ง และไม่ผ่านงบประมาณจำนวนกว่า 900 ล้านบาท ที่นายจาตุรนต์นำเข้า ครม. เพื่อพิจารณา โดย ครม. ให้เหตุผลว่า แผนการที่นายจาตุรนต์เสนอยังไม่ชัดเจนและงบประมาณที่เสนอมาเป็นเงินจำนวนมาก อนึ่ง สำนักโฆษกสำนักนายกรัฐมนตรีได้แจ้งวาระงานประจำวันว่า นายจาตุรนต์ ฉายแสง จะเป็นประธานการประชุมคณะกรรมการแก้ไขปัญหาไข้หวัดนก ณ ห้องประชุม 501 ชั้น 5 ตึกบัญชาการ 1 ทำเนียบรัฐบาล เวลา 9.00 น. และ เวลา 15.00 น. นายกรัฐมนตรีจะเป็นประธานการประชุม เรื่อง การแก้ไขปัญหาไข้หวัดนก ณ ห้องสีเขียว ตึกไทยคู่ฟ้า ทำเนียบรัฐบาล 
กรุงเทพฯ-18 ก.พ.48 นางสุดารัตน์ เกยุราพันธุ์ รัฐมนตรีว่าการกระทรวงสาธารณสุข ปฏิเสธข่าวขัดแย้งนายจาตุรนต์ ฉายแสง รองนายกรัฐมนตรี กรณีมาตรการป้องกันหวัดนก พร้อมย้ำไข้หวัดนกต้องใช้ยุทธศาสตร์ 3 ขา